Lengvarský, Vladimír, minister zdravotníctva SR (2021-11-11):
Vážený pán predsedajúci, vážené pani poslankyne, páni poslanci, vládny návrh zákona sa predkladá ako iniciatívny materiál s cieľom reagovať na aktuálny stav spoločnosti týkajúci sa dohľadu nad dodržiavaním aktuálnych opatrení v boji proti ochoreniu COVID-19. Navrhovanou novelou zákona (ruch v sále a zaznievanie gongu) o ochrane, podpore a rozvoji verejného zdravia sa preto navrhuje spresnenie a doplnenie niektorých ustanovení zákona, a to napr. povinnosť prevádzkovateľov kontrolovať opatrenia na predchádzanie ochoreniam a opatrenia pri ohrozeniach verejného zdravia uložené príslušným orgánom verejného zdravotníctva a na tento účel vyžadovať od osôb preukázanie totožnosti, odmietnuť vstup do prevádzkových priestorov zariadení alebo vstup na hromadné podujatie osobe, ktorá odmietne preukázať svoju totožnosť pri plnení opatrení na predchádzanie ochoreniam alebo pri ohrozeniach verejného zdravia, ktoré nariadil Úrad verejného zdravotníctva. Ďalej sa navrhuje vytvoriť zákonné predpoklady pre nariadenie uzatvoriť prevádzku počas krízovej situácie z dôvodu ochorenia COVID-19. Uzavretie prevádzky vykoná osoba vykonávajúca štátny zdravotný dozor rozhodnutím na mieste. Osoba vykonávajúca štátny zdravotný dozor bude môcť na vykonanie tohto nariadenia požiadať o súčinnosť Policajný zbor. Navrhovanými opatreniami sa tiež upravuje, aby príslušník Policajného zboru mohol vyžadovať od fyzických osôb potvrdenie o absolvovaní očkovania proti ochoreniu COVID-19 alebo potvrdenie o prekonaní ochorenia, alebo potvrdenie o negatívnom výsledku testu na ochorenie COVID-19, a to v súvislosti s využitím oprávnenia zakázať vstup na určené miesto alebo prikázať zotrvanie na určenom mieste. (Ruch v sále.) Novela zákona o priestupkoch upravuje nové skutkové podstaty priestupkov na úseku poskytovania zdravotnej starostlivosti. Zavádza sa nová skutková podstata, ktorej cieľom je osobitne postihovať verbálne útoky a znevažovanie poskytovateľov a prijímateľov zdravotnej starostlivosti, ako aj osôb zúčastňujúcich sa na jej poskytovaní. Takéto útoky sa v súčasnosti množia najmä pri poskytovaní zdravotnej starostlivosti v súvislosti s pandémiou ochorenia COVID-19. (Neutíchajúci ruch v sále a zaznievanie gongu.) Novelou Zákonníka práce sa v tejto súvislosti upravuje povinnosť zamestnávateľa vykonať kontrolu príslušného dokladu o očkovaní, testovaní alebo prekonaní ochorenia COVID-19. Ak sa zamestnanec dokladom nepreukáže a v nadväznosti na to ho, zamestnávateľ zamestnanca nevpustí na pracovisko a neumožní mu vykonávanie práce, navrhuje sa ustanoviť právny následok takejto situácie v pracovnoprávnych vzťahoch. Novelou Zákonníka práce sa ďalej navrhuje umožniť zamestnancovi splnenie povinností aj iným spôsobom, ktorý bude bez platného testovania zo strany zamestnávateľa. Až ak zamestnanec odmietne aj tento spôsob, zamestnávateľ aplikuje následok predvídaný zákonom. Navrhuje sa, aby sa situácia kvalifikovala ako prekážka práce na strane zamestnanca. Uvedené opatrenia je nevyhnutné zaviesť čo najskôr. Opatrenia sa prijímajú aj na základe oznámenia o počte viac ako 7-tisíc nakazených z dňa 9. novembra 2021, preto je nevyhnutné v súlade so zákonom o rokovacom poriadku Národnej rady Slovenskej republiky, aby Národná rada Slovenskej republiky schválila predložený návrh zákona, ktorým sa menia a dopĺňajú niektoré zákony v súvislosti s treťou vlnou pandémie ochorenia COVID-19. Vážený pán predsedajúci, vážené panie poslankyne, páni poslanci, dovoľte mi, požiadať vás o podporu predloženého návrhu zákona. Ďakujem.